Fontos bejelentést tett hétfő este az RTL Klub: a csatorna vezetői úgy döntöttek, teret biztosítanak a politikai pártok üzeneteinek, és leadják a reklámjaikat a tavaszi kampány során – írja a 24.hu

Fotó: Máthé Zoltán / MTI A Magyar RTL budatétényi székháza 2012. október 4-én, amelyben az RTL Klub és az RTL 2 televíziók működnek.

A jelenlegi szabályozás szerint a képernyőn futó politikai hirdetések közzétételéért nem lehet pénzt kérni, vagyis a csatorna ellenszolgáltatás nélkül vállalta be, hogy beszáll a kampányba. Ez fordulatot jelent a 4 évvel ezelőtti hozzáállásukhoz képest, az előző választások előtt ugyanis nem futottak politikai reklámok az RTL Klubon, és a többi kereskedelmi tévében sem.

Az RTL Magyarországnál a részleteket későbbre ígérik, a bejelentésben most csak annyi szerepel, hogy az RTL Klub a 2018. évi országgyűlési választási kampány alatt lehetőséget és felületet biztosít az országos listát állító jelölő szervezeteknek, hogy üzeneteiket eljuttathassák a választópolgároknak.

A kereskedelmi csatornáknak február 17-ig kell nyilatkozniuk, hajlandóak-e ingyen sugározni a politikai reklámokat, vagy inkább kimaradnak a kampányidőszakból.